A TANÁCS HATÁROZATA
(2007. október 22.)
a romániai hatóságok által a 2006/2007. évi szárazság mezőgazdasági ágazatra gyakorolt következményeinek enyhítése céljából nyújtott rendkívüli állami támogatásról
(2007/722/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 88. cikke (2) bekezdésének harmadik albekezdésére,
tekintettel Románia kormányának 2007. július 25-i kérelmére,
mivel:
(1)
2007. július 25-én Románia azzal a kéréssel fordult a Tanácshoz, hogy a Szerződés 88. cikke (2) bekezdésének harmadik albekezdésével összhangban hozzon olyan határozatot, melyben kinyilvánítja, hogy a közös piaccal összeegyeztethető Románia azon terve, hogy a rendkívüli szárazsággal sújtott román mezőgazdasági termelők számára a termelési ciklus újraindításának lehetővé tételéhez nemzeti támogatást nyújtson.
(2)
Románia az elmúlt hatvan év legsúlyosabb és legtovább tartó szárazságával küzdött a 2006-2007 telén és 2007 tavaszán fellépő csapadékhiány (2006. szeptember 1. és 2007. május 31. között kevesebb, mint 350 mm/m2), valamint a 2007 nyarán tapasztalt rendkívül magas hőmérséklet miatt.
(3)
A talaj víztartalékai Románia nagy részén már a 2007 nyarán tapasztalt hosszú száraz időszakot megelőzően jelentősen lecsökkentek a 2006-2007 telén és 2007 tavaszán az átlagosnál magasabb hőmérséklet által okozott fokozott párolgás miatt.
(4)
A tavaszi és az őszi termésre gyakorolt hatás értékelése szerint a szárazság drámai mértékben csökkentette mind a gabonafélék, mind a takarmánynövények termését: 2007-ben a becsült átlagos gabonatermés még az előző évek átlagának 45 %-át sem éri el.
(5)
A romániai mezőgazdasági termelők számára 42 megyéből 34 megyében súlyos csapást jelentett a hosszú száraz időszak, mely jelentős károkat okozott a növénytermesztés és állattenyésztés ágazatában, kb. 1 200 millió EUR-ra (3 878 millió RON) becsült értékben, amely nem tartalmazza a gabonafélék eladásából várt nyereséget.
(6)
A szárazság által érintett romániai mezőgazdasági termelők jövedelme drasztikus mértékben lecsökkent, ezért komoly a veszélye annak, hogy nem fognak rendelkezni az őszi növények elültetéséhez és a 2008. tavaszi vetési szezon előkészítéséhez szükséges pénzügyi eszközökkel.
(7)
A nyújtandó állami támogatás összege kb. 400 millió EUR (1 320 millió RON), és körülbelül 3 millió hektáron tevékenykedő, mintegy 250 000-300 000 mezőgazdasági termelő javát szolgálja majd. A támogatás összege az őszi búza esetében körülbelül 150 EUR/hektár, a repcemag esetében 120 EUR/hektár, a rozs és egyéb őszi növények esetében pedig 130 EUR/hektár lesz.
(8)
A támogatást kizárólag a mezőgazdasági termelők által a termelési ciklus újraindítása (a vetőmagok, üzemanyag, műtrágya és növényvédőszerek megvétele) céljából benyújtott kérelem alapján ítélik oda. A kifizetésekért felelős romániai ügynökség - egyebek között helyszíni ellenőrzések révén - felügyeli és ellenőrzi majd a támogatást.
(9)
A hatékonyság érdekében a lehető leghamarabb kell az állami támogatást odaítélni és a mezőgazdasági termelők számára hozzáférhetővé tenni.
(10)
A Bizottság ebben a szakaszban nem nyilvánított véleményt a támogatás jellege és összeegyeztethetősége tekintetében.
(11)
A kivételes körülmények következésképp fennállnak, ami lehetővé teszi, hogy e támogatás - eltérés útján és a szükséghelyzet megoldásához feltétlenül szükséges mértékig - a határozatban meghatározott feltételekkel összeegyeztethetőnek legyen ítélhető a közös piaccal,
ELFOGADTA EZT A HATÁROZATOT:
1. cikk
A romániai hatóságok által a mezőgazdasági ágazat számára nyújtandó - legfeljebb 400 millió EUR összegű - rendkívüli kiegészítő támogatást a közös piaccal összeegyeztethetőnek kell tekinteni.
2. cikk
Ennek a határozatnak Románia a címzettje.
Kelt Luxembourgban, 2007. október 22-én.